Imtella' April 7, 2021 Rapport: Mario Micallef Dar li hemm fid-daħla tas-Seminarju qed tinbidel f'residenza biex tilqa' fiha saċerdoti barranin li qed jiġu jistudjaw it-teoloġija f'Malta. Id-dar se tissemma Casa Fratelli Tutti, bil-lettur Dun Mark Zammit qal lil TVM li l-għan huwa li dan il-proġett jservi wkoll ta' esperjenza ta' integrazzjoni lis-saċerdoti li qed jiġu jistudjaw f'pajjiżna. Il-proġett qed isir wara ftehim li bih il-Knisja f'Malta sellfet din il-proprjetà lill-Fakultà tat-Teoloġija. Dun Patrick u Dun Vito huma żewġ saċerdoti miż-Żambja li qed jagħmlu kors ta' sentejn fl-Università ta' Malta biex jiksbu liċenzjat fit-teoloġija. Fl-aħħar jiem wieħed mil-letturi tal-kors, Dun Mark Zammit, iltaqa' magħhom barra dar li hemm kif tidħol fis-Seminarju f'Tal-Virtù. Id-dar bdiet tiġi rranġata biex tinbidel f'residenza għal saċerdoti bħalhom li jiġu Malta minn pajjiżi li qed jiżviluppaw biex jagħmlu dan il-kors, li hu maħsub għal persuni li diġa' jkollhom għarfien tajjeb tat-teoloġija. Dun Mark Zammit qal "l-istudenti tagħna nħarġuhom aħjar biex jaffrontaw kull esperjenza, kull sitwazzjoni li jistgħu jsibu kemm fi ħdan il-knisja u anke fi ħdan is-soċjetà. Aħna allura nagħtuhom background ta' psikoloġija, spiritwalità, kif jiħendiljaw lin-nies, kif jgħinu lilhom infushom ukoll sabiex ukoll ma tinġarx mal-problemi tan-nies, però mod speċjali sabiex f'dan kollu mhux biss nagħtuhom x'jiġifieri taqdi lill-bniedem, però mod speċjali anke kif twassal lil Alla lill-bniedem." Dun Mark Zammit qal li fost l-istudenti internazzjonali għal dan il-kors, bħalissa hawn ħames saċerdoti mill-Afrika, u hemm il-ħsieb li jinġiebu wkoll mill-Asja. Wera l-fehma li b'dan il-mod jintlaħaq l-għan ta' integrazzjoni akbar bejn nies minn diversi postijiet, li jistudjaw flimkien u jaqsmu ma' xulxin dak li tgħallmu bl-iskop li jagħtu servizz tajjeb lil realtajiet differenti tal-Knisja madwar id-dinja. Il-ħames saċerdoti Afrikani qed jgħixu f'post provdut minn Missio, mal-patrijiet tas-Soċjeta' Missjunarja ta' San Pawl fir-Rabat u mal-Karmelitani tal-Balluta. Dun Lazarus Maloya mill-Malawi ilu f'dan il-kunvent f'Tas-Sliema sena u erba' xhur. Jixtieq li l-kors jgħinu aktar f'ħidmietu fl-edukazzjoni u mal-morda fil-Malawi. Stqarr li hawnhekk iħossu milqugħ u faħħar l-idea li jkun hemm dar fejn saċerdoti oħra bħalu jgħixu flimkien waqt li qed jistudjaw. Id-dar se tissemma Casa Fratelli Tutti, għall-enċiklika tal-Papa Franġisku li tipprietka s-solidarjeta' u l-ħtieġa li ningħaqdu. Dun Mark Zammit qal"dan il-proġett ħa jservi sabiex ngħinu lil dawn ħutna f'pajjiżi differenti minn tagħna biex nagħtuhom din il-formazzjoni, jiġifieri mhux biss jistudjaw magħna, però anke jistgħu jieħdu formazzjoni, nitgħallmu minnhom, naqsmu flimkien l-esperjenzi, naqsmu l-valuri ta' xulxin ħalli aħna nitgħallmu minnhom u huma jitgħallmu magħna." Il-proġett jista' jsir wara ftehim li bih il-Knisja f'Malta sellfet din il-proprjetà lill-Fakulta tat-Teoloġija li min-naħa tagħha se tagħmel tajjeb għax-xogħlijiet biex tiġi rranġata u għall-ispejjeż ta' kuljum. Dawk li jixtiequ jgħinu b'donazzjonijiet isegwu dawn id-dettalji: